|  |
| --- |
| **Medalininkas** |
| L. Hytas 2013 m. |
| **Medaliai** |
| Baidarių ir kanojų irklavimas |
| **Atstovaujant:  Jungtinė Karalystė** |
| Olimpinės žaidynės |
| **Auksas** | 2016 m. | K-1 200 m |
| **Sidabras** | 2016 m. | K-2 200 m |
| **Bronza** | 2012 m. | K-2 200 m |
| **Bronza** | 2020 m. | K-1 200 m |
| Pasaulio čempionatai |
| **Auksas** | 2017 m. | K-1 200 m |
| **Sidabras** | 2010 m. | K-1 4×200 m |
| **Sidabras** | 2011 m. | K-2 200 m |
| **Sidabras** | 2013 m. | K-2 200 m |
| **Bronza** | 2010 m. | K-2 200 m |
| **Bronza** | 2014 m. | K-1 4×200 m |
| Europos čempionatai |
| **Auksas** | 2010 m. | K-2 200 m |
| **Auksas** | 2011 m. | K-2 200 m |
| **Auksas** | 2012 m. | K-2 200 m |
| **Auksas** | 2016 m. | K-1 200 m |
| **Auksas** | 2017 m. | K-1 200 m |

**Liamas Hytas** (angl. *Liam Heath*, g. 1984 m. rugpjūčio 17 d. Gildforde, Pietryčių Anglijoje) – britų irkluotojas, kuris specializuojasi baidarių sprinte, nuo 2009 m. atstovaujantis Didžiosios Britanijos rinktinę. Jis yra 2016 m. olimpinis čempionas, taip pat pasaulio ir Europos čempionas, daugkartinis pasaulio ir nacionalinių čempionatų medalininkas.

Biografija
----------

Aktyviai irkluoti pradėjo būdamas 10 metų, pasiekė reikšmingų rezultatų tarp jaunių, tačiau į suaugusiųjų rinktinę patekti nesisekė. Nusprendęs palikti sportą, įstojo į Lafboro universitetą (*Loughborough University*), kuriame 2003–2006 m. baigė pramonės dizaino ir technologijų studijas.

Karjera
-------

Asmeniniai duomenys: ūgis 183 cm, svoris 87 kg.

2009 m. L. Hytas grįžo į baidarių irklavimą, dalyvavo ikisezoninėse nacionalinės rinktinės stovyklose. Čia netrukus tapo rinktinės nariu ir gavo galimybę startuoti svarbiausiose tarptautinėse varžybose.

2010 m. Europos čempionate Ispanijos Trazonoje (*Trasona*) laimėjo auksą su dviviete baidare 200 m rungtyje, tuo tarpu pasaulio čempionate Poznanėje (Lenkija) iškovojo du medalius: bronzą klasikinėse 200 m lenktynėse ir sidabrą vienviečių baidarių estafetėje 4 x 200 m. Tuo pačiu metu laimėtos ir pirmosios pergalės pasaulio taurės etapuose, kur savo debiutiniame sezone tris kartus stojo ant garbės pakylos, tame tarpe dukart ant aukščiausio laiptelio. Sekančiais metais jis apgynė Europos čempiono titulą Belgrade (Serbija) bei laimėjo sidabro medalį pasaulio čempionate Segede (Vengrija). 2012 m. sezonas buvo ne mažiau sėkmingas - trečią kartą iš eilės laimėjo Europos auksą, iškovojo keturis sidabro medalius pasaulio taurėje.

Dėka sėkmingų pasirodymų vandens trasose L. Hytas iškovojo teisę 2012 m. ginti šalies garbę olimpinėse žaidynėse Londone, kur poroje su Džonatanu Skofildu laimėjo bronzos medalį savo mėgstamoje 200 m rungtyje.

2016 m. olimpinėse žaidynėse Rio de Žaneire dviviečių baidarių finale su D. Skofildu iškovojo bronzą. Po to jis su vienviete laimėjo auksą 200 m finale ir tuo metu tapo pačiu sėkmingiausiu britų baidarininku olimpinėse žaidynėse, aplenkdamas Timą Brabantą, turėjusį vieną aukso ir du bronzos medalius. 

Dėl K-2 200 m rungties išėmimo iš 2020 m. olimpinių žaidynių Tokijuje programos L. Hytas sekantiems sezonams savo dėmesį koncentravo į vienviečių baidarių rungtis.

2017 m. Europos čempionate Plovdive (Bulgarija) tapo pasaulio baidarių sprinto rekordininku K-1 200 m distancijoje su 33,38 sek. rezultatu.

Šaltiniai
---------

1. ↑  „Liam Heath". BBC Sport.
2. ↑  Rumsby, Ben (20 August 2016). „Liam Heath's incredible journey from TGI Fridays to golden Olympic Saturday". *The Daily Telegraph*.
3. ↑  Heath thrilled after retaining European Championship crown

Nuorodos
--------


|  |  |
| --- | --- |
|  | **Vikiteka: Liam Heath** – vaizdinė ir garsinė medžiaga  |

* L. Hyto profilis Archyvuota kopija 2012-12-17 iš Wayback Machine projekto. (*sports-reference.com*)
* L. Hyto profilis (*canoeicf.com*)